PHTLS

PHTLS (ראשי תיבות של Pre Hospital Trauma Life Support) היא סכמה לטיפול בפצוע טראומה בודד בשטח, והיא משמשת באופן מלא בעיקר על ידי ארגוני רפואת חירום כגון מד"א ואיחוד הצלה. מטרות הסכמה הן פינוי מהיר של המטופל לבית-חולים תוך כדי פעולות טיפול הכרחיות בלבד בשטח, זיהוי המטופל וסביבתו והערכה זריזה של איום שעלול לפגוע במטופל. הסכמה כוללת 5 שלבים בשני סבבים, שביניהם שלב בו מחליטים על פינוי או על המשך טיפול בשטח.

שלבי הסכמה 
הסכמה מכילה שלב מקדים, חמישה שלבים (שיש להם עזר זיכרון בצורת 5 האותיות הראשונות של ה-אלפבית האנגלי: ABCDE), ושלב נוסף אופציונלי.

S - safety 
השלב הראשון הוא שלב מקדים, שעיקרו הוא לדאוג לבטיחות הצוות והמטפלים.
 סטריליות (לבישת כפפות, חיטוי, והתרחקות מגורמים מזהמים)
 באירועי תאונות דרכים - קריאה למשטרה לאבטח את התנועה במקום, לבישת אפודים זוהרים, כיבוי מנועי הרכבים הנפגעים והרמת בלמי היד שלהם (מחשש לפיצוץ או התדרדרות)
 עצירת שטפי דם פורצים שמאיימים על חייו של המטופל.

A - airway 
מטרת השלב היא אבטחת אזור נתיב האוויר של המטופל והתרשמות מרמת הכרתו, והוא כולל:
 בדיקת הכרה
 שמירה על עמוד השדרה הצווארי, ובמקביל פתיחת נתיב אוויר באמצעות הטכניקות דחיקת לסת (jaw thrust) או הרמת סנטר (chin lift) (בטראומה לא משתמשים בשיטת הרמת סנטר מחשש לפגיעה בעמוד השדרה הצווארי)
 בדיקת העורף והצוואר
 הנחת צווארון לקיבוע הצוואר
 במקרה של איום על נתיב האוויר - סילוק הפרשות, כאשר במטופל ללא הכרה תישקל הכנסת נתב אוויר (Airway).

B - breathing 
הפעולות בשלב זה הן:
 הפשטת פלג הגוף העליון וחיפוש פציעות בבית החזה
 התרשמות ממצב הנשימה של המטופל, ומתן חמצן או סיוע נשימתי באם החולה נזקק לכך
 איסור חבישת פציעות חודרות באזור בית החזה - אין לחבוש פציעות חודרות באזור בית החזה! (במקרה של פציעה חודרת בריאה, נשתמש בתחבושת אשרמן בכדי למנוע כניסת אוויר לבית החזה והריאות ובכדי לאפשר לאוויר ודם לצאת למטרת מניעת התפתחות של חזה אוויר. במקרה ואין תחבושת עם שסתום חד צדדי אפשר להשתמש בחומר אוטם אוויר כמו שקית ולהדביק ב3 מ4 צדדי השקית בכדי לאלתר תחבושת עם שסתום חד צדדי)

C - circulation 
הפעולות בשלב זה מטפלות בבעיות הקשורות למחזור הדם:
 עצירת שטפי דם לא פורצים (שלא טופלו בשלב ה-S)
 בדיקת הבטן
 התרשמות ממצב הדופק, המילוי הקפילארי, טמפרטורת העור וצבעו.

D - disability 
הפעולות בשלב זה מתמקדות בזיהוי פגיעות במערכת העצבים:
 בדיקת הכרה חוזרת
 בדיקת אישונים
 בדיקת כוח גס
 בדיקה של התמצאות המטופל בזמן ובמרחב
 התייחסות לתלונות הפצוע
 התרשמות מתזוזת הגפיים.

E - exposure 
 הפשטה מלאה וחיפוש אחר פציעות נוספות
 כיסוי הפצוע למניעת היפותרמיה ולשמירה על צניעותו וכבודו
 קיבוע מלא הכולל משולשים, רצועות, מקבע ראש, וקרש גב.

"טפל או טוס" (T&T) 
בשלב זה תתקבל החלטה האם להישאר בשטח לסבב השניוני, או להתחיל פינוי לבית החולים.

הסבב השניוני 
הסבב השניוני כולל בדיקות וטיפולים שלא בוצעו בסבב הראשוני:
 אבטחת נתיב האוויר
 בדיקת נשימה וספירת כמות הנשימות לדקה
 בדיקת לחץ דם, הכנסת עירוי נוזלים
 חבישות, קיבועים וטיפול בפצעים על פי הסדר הבא: כוויות, פצעים, שברים
 קיבוע מלא לקרש גב, אם לא התבצע עד אז.

עזרה ראשונה